b'\n_START_ARTICLE_\nGerardas Merkatorius\n_START_PARAGRAPH_\nGerardas Merkatorius (lot. Gerhardus Mercator, ol. Gerard de Kremer; g. 1512\xc2\xa0m. kovo 5 d. Rupelmonde, Flandrijos grafyst\xc4\x97\xc2\xa0\xe2\x80\x93 m. 1594\xc2\xa0m. gruod\xc5\xbeio 2 d. Duisburge)\xc2\xa0\xe2\x80\x93 flamand\xc5\xb3 geografas ir kartografas._NEWLINE_\xc5\xa0iais laikais \xc5\xbeinomas daugiausia kaip kartografas ir gaubli\xc5\xb3 gamintojas, XVI a. Merkatorius buvo \xc5\xbeinomas ir kaip kosmografas, teologas ir filosofas.\n_START_SECTION_\nVaikyst\xc4\x97 ir i\xc5\xa1silavinimas\n_START_PARAGRAPH_\nGerhardas de Kremeris buvo \xc5\xa1e\xc5\xa1tasis vaikas Huberto De Kremerio ir jo \xc5\xbemonos Emeransos \xc5\xa1eimoje. Vaikyst\xc4\x97je gyveno Gangelte, kur jo t\xc4\x97vas dirbo batsiuviu. Po t\xc4\x97vo mirties aukl\xc4\x97tas Bendro gyvenimo brolijos Hertogenbose. \xc4\x8cia vienas i\xc5\xa1 jo mokytoj\xc5\xb3 buvo Georgius Macropedius. V\xc4\x97liau mok\xc4\x97si Leuveno universitete, kur tapo geografo ir brai\xc5\xbeytojo Rainerio Gemo-Fryzo mokiniu.\n_START_SECTION_\nDarbai\n_START_PARAGRAPH_\n1532\xc2\xa0m. baig\xc4\x97 universitet\xc4\x85 ir su Gemu-Fryzu prad\xc4\x97jo ruo\xc5\xa1ti \xc5\xbdem\xc4\x97s ir M\xc4\x97nulio gaublius, taip pat gamino tikslius brai\xc5\xbeybos ir astronomijos instrumentus. 1537\xc2\xa0m. i\xc5\xa1leido 6 lap\xc5\xb3 Palestinos \xc5\xbeem\xc4\x97lap\xc4\xaf, o 1538\xc2\xa0m. pasaulio \xc5\xbeem\xc4\x97lap\xc4\xaf, kuriame pirm\xc4\x85 kart\xc4\x85 pa\xc5\xbeym\xc4\x97jo Piet\xc5\xb3 \xc5\xbeemyn\xc4\x85 (Terra Australis Incognita). \xc5\xa0ie du darbai i\xc5\xa1garsino Merkatori\xc5\xb3, tod\xc4\x97l jam pavesta sudaryti Flandrijos \xc5\xbeem\xc4\x97lap\xc4\xaf, kur\xc4\xaf jis paruo\xc5\xa1\xc4\x97 1540\xc2\xa0m. Kitais metais \xc5\xa0v. Romos imperijos imperatorius Karolis V u\xc5\xbesak\xc4\x97 Merkatoriui paruo\xc5\xa1ti tikslius astronominius instrumentus. Tais pa\xc4\x8diais metais kartografas sudar\xc4\x97 \xc5\xbdem\xc4\x97s gaubl\xc4\xaf, o po 10 met\xc5\xb3\xc2\xa0\xe2\x80\x93 M\xc4\x97nulio gaubl\xc4\xaf ir 1552 m. padovanojo \xc5\xa0v. Romos imperatoriui._NEWLINE_1544\xc2\xa0m. Merkatorius are\xc5\xa1tuotas ir apkaltintas erezija u\xc5\xbe protestant\xc5\xb3 palaikym\xc4\x85, bet greitai i\xc5\xa1vaduotas. Bijodamas d\xc4\x97l savo saugumo kataliki\xc5\xa1koje Flandrijoje Merkatorius 1552\xc2\xa0m. pri\xc4\x97m\xc4\x97 Klevo hercogo Julicho Klevo Bergo pakvietim\xc4\x85 ir persik\xc4\x97l\xc4\x97 \xc4\xaf Duisburg\xc4\x85, kuriame gyveno iki mirties._NEWLINE_1544 m. Merkatorius i\xc5\xa1leido 15 lap\xc5\xb3 Europos \xc5\xbeem\xc4\x97lap\xc4\xaf, kuriame pirm\xc4\x85 kart\xc4\x85 teisingai pavaizdavo Vidur\xc5\xbeemio j\xc5\xabr\xc4\x85, i\xc5\xa1taisydamas nuo Ptolem\xc4\x97jaus laik\xc5\xb3 darytas klaidas. 1563\xc2\xa0m. sudar\xc4\x97 Lotaringijos \xc5\xbeem\xc4\x97lap\xc4\xaf, 1564\xc2\xa0m.\xc2\xa0\xe2\x80\x93 8 lap\xc5\xb3 Brit\xc5\xb3 sal\xc5\xb3 \xc5\xbeem\xc4\x97lap\xc4\xaf. 1569\xc2\xa0m. i\xc5\xa1leido veikal\xc4\x85 Chronologia apie kartografinius ir astronominius darbus. Merkatorius per 3 metus paruo\xc5\xa1\xc4\x97 nauj\xc4\x85 Europos \xc5\xbeem\xc4\x97lap\xc4\xaf, 1578\xc2\xa0m. sudar\xc4\x97 graviruot\xc4\x85 \xc5\xbeem\xc4\x97lap\xc4\xaf Ptolem\xc4\x97jaus \xe2\x80\x9eGeografijos\xe2\x80\x9c naujam leidimui. _NEWLINE_V\xc4\x97liau atsid\xc4\x97jo \xe2\x80\x9eAtlaso\xe2\x80\x9c gamybai: _NEWLINE_1569 m. Merkatoriaus pasi\xc5\xablyta lygia\xc5\xa1on\xc4\x97 cilindrin\xc4\x97 projekcija buvo patogi j\xc5\xabrlapi\xc5\xb3 sudarymui ir naudojimui. Be to, Merkatorius pirmasis pasi\xc5\xabl\xc4\x97 \xc4\xafvairios paskirties \xc5\xbeem\xc4\x97lapi\xc5\xb3 sudarymui naudoti skirtingas projekcijas.'